爲卿曇輔作一枝庵詩
作者：饒節
朝代：宋

paragraphs: 百年七萬二千飯，檢校勞生豈無限。
巍巍孰是真丈夫，應作已作所作辦。
不信窮通手翻覆，自窮自通均不足。
窮思大厦千萬間，通或胡椒八百斛。
道人不與世俗俱，一枝自占巢有餘。
有時放杖據高梧，睥睨三界如蘧廬。
春風數日到梅萼，吟遶寒香雪欲作。
歸來趺坐尼師壇，柏子烟消泉一勺。